REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/214-22

20. januar 2023. godine

B e o g r a d

**Z A P I S N I K**

**PETE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 22. DECEMBRA 2022. GODINE**

Sednica je počela u 07,45 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Jovan Palalić, Svetozar Vujačić, Đorđe Komlenski, Andrijana Vasić, Dubravka Kralj, Vladimir Gajić, Miodrag Gavrilović i Momčilo Vuksanović.

Sednici su prisustvovali i: Marijan Rističević, zamenik člana, Dragan Jovanović, zamenik člana Milice Nikolić, Dijana Radović, zamenik člana Vladana Zagrađanina, Nebojša Cakić, zamenik člana Danijele Nestorović i dr Đorđe Pavićević, zamenik člana, prof. dr Jelene Jerinić.

Sednici nisu prisustvovali članovi Odbora: Jelena Milošević, Dejan Šulkić, dr Balint Pastor kao ni njihovi zamenici.

Sednici su prisustvovali i: Đorđe Dabić, državni sekretar u Ministarstvu državne uprave i lokalne samouprave, Ivana Savićević, pomoćnik ministra državne uprave i lokalne samouprave i Vladimir Vinš, pomoćnik ministra pravde.

Predsednik Odbora je obavestio članove i zamenike članova Odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio Predloge zakona koji su na dnevnom redu.

Predsednik Odbora je upoznao prisutne sa predloženim dnevnim redom, te pozvao članove i zamenike članova Odbora da iznesu predloge za eventualne izmene ili dopune predloženog dnevnog reda.

**Miodrag Gavrilović je predložio da se predloženi dnevni red dopuni novom tačkom u okviru koje bio bio razmatran predlog zakona u vezi sa medijskim servisima.**

Predsednik Odbora je stavio na glasanje ovaj predlog, koji članovi i zamenici članova Odbora **većinom glasova** nisu prihvatili.

Predsednik je predložio da na osnovu člana 76. Poslovnika Odbor na sednici obavi zajednički načelni pretres o tačkama 2. do 7., nakon čega će se glasati o svakoj tački posebno.

Članovi i zamenici članova Odbora su **većinom glasova** prihvatili ovaj predlog.

Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d

1. Razmatranje Predloga zakona o izmeni Zakona o državnim službenicima,koji je podnela Vlada (broj 011-2811/22 od 16. decembra 2022. godine), u načelu;

2. Razmatranje Predloga zakona o potvrđivanju Ugovora o izručenju između Republike Srbije i Ujedinjenih Arapskih Emirata, koji je podnela Vlada (broj 011-2663/22 od 2. decembra 2022. godine), u načelu;

3. Razmatranje Predloga zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata**,** koji je podnela Vlada (broj 011-2662/22 od 2. decembra 2022. godine), u načelu;

4. Razmatranje Predloga zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata**,** koji je podnela Vlada (broj 011-2661/22 od 2. decembra 2022. godine), u načelu;

5. Razmatranje Predloga zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata, koji je podnela Vlada (broj 011-2660/22 od 2. decembra 2022. godine), u načelu;

6. Razmatranje Predloga zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima, koji je podnela Vlada (broj 011-2659/22 od 2. decembra 2022. godine), u načelu;

7. Razmatranje Predloga zakona o potvrđivanju Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza, koji je podnela Vlada (broj 011-2658/22 od 2. decembra 2022. godine), u načelu.

**PRVA TAČKA**: Razmatranje Predloga zakona o izmeni Zakona o državnim službenicima,koji je podnela Vlada (broj 011-2811/22 od 16. decembra 2022. godine), u načelu.

**Đorđe Dabić** je istakao da se Predlogom zakona o izmeni Zakona o državnim službenicima odlaže primena člana 63. st. 2-4. Zakona o državnim službenicima, koji propisuje obavezu sprovođenja javnog konkursa za prijem u radni odnos na određeno vreme zbog privremeno povećanog obima posla do 1. januara 2025. godine i kao razlog naveo da u prethodnom periodu nisu u potpunosti uspostavljeni preduslovi za njegovu primenu.

Ukazao je da je razvoj pravosuđa kontinuirani proces koji predstavlja jedan od ključnih strateških prioriteta Republike Srbije, koji treba da obezbedi vladavinu prava i povećanje pravne sigurnosti.

Rekao je da se sprovode analize kadrovskih kapaciteta i njihovo prilagođavanje realnim potrebama rada pravosuđa, u skladu sa dinamikom koja je uslovljena, između ostalih, i budžetskim mogućnostima.

Naglasio je da je funkcionalna analiza koju je sačinilo Ministarstvo pravde pokazala da bi optimalan broj sistematizovanog sudskog i tužilačkog osoblja trebalo da bude za oko 1.900 više nego što je trenutno, što uslovljava potrebu za povremenim angažovanjem tog broja zaposlenih na određeno vreme.

Istakao je da se usled navedenih okolnosti, kao i uvođenja novog informacionog sistema koji će objediniti bazu podataka svih zaposlenih u ovoj oblasti, predlaže da se do uspostavljanja optimalnih kadrovskih planova, usklađenih sa potrebama pravosudnog sistema, utvrdi novi rok za prelazak na konkursni vid zapošljavanja za rad na određeno vreme do 1. januara 2025. godine.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Miodrag Gavrilović, Đorđe Dabić, Đorđe Pavićević, Ivana Savićević, Nebojša Cakić, Vladimir Đukanović, Marijan Rističević, Dragan Jovanović, Dubravka Kralj, Vladimir Gajić, Đorđe Komlenski i Svetozaar Vujačić.

**Miodrag Gavrilović** je konstatovao da se proces o kome je govorio državni sekretar odvija dugi niz godina, te je postavio pitanje na osnovu čega se sada predlaže rok za odlaganje primene odredaba Zakona za dve, a ne za jednu godinu.

Naglasio je da se uz dobru organizaciju rada, objektivna slika stanja i potreba može sagledati i za period od šest meseci.

Istakao je da predložena izmena Zakona o državnim službenicima nije mala, iako se radi o izmeni jedne reči „2023“ u „2025“, već da se tom izmenom obuhvata dugačak period od dve godine.

**Đorđe Dabić** je pojasnio da se u Srbiji sprovodi Projekat „Iskra“, koji će omogućiti objedinjeno i precizno praćenje izdvajanja sredstava iz Budžeta Republike Srbije prema svim budžetskim korisnicima, a koji treba da bude realizovan upravo u naredne dve godine.

Rekao je da detaljniju analizu adekvatnih kadrovskih kapaciteta treba sprovesti ne samo u Ministarstvu pravde, već i u drugim državnim organima, posebno u Ministarstvu finansija, koje objedinjuje 8 organa državne uprave: Poresku upravu, Upravu carina, Upravu za trezor i druge, koje imaju preko 10.000 zaposlenih i koji takođe predlažu odlaganje primene navedenog člana Zakona o državnim službenicima.

**Đorđe Pavićević** je istakao da se ovim predlogom zakona drugi put suspenduje rok za primenu odredaba krovnog zakona.

Postavio je pitanje na koji način se sada obezbeđuje kvalitetno i pravno zasnovano zapošljavanje velikog broja zaposlenih na određeno vreme, pozivajući se na obrazloženje predloga zakona, u kome je navedeno da je u procesu racionalizacije mreže sudova ugašeno preko 2.200 radnih mesta, a da je funkcionalnom analizom utvrđena potreba za 1.900 zaposlenih na određeno vreme.

**Ivana Savićević** je pojasnila da je reč o odredbi koja se prvi put uvodi u naše zakonodavstvo, s obzirom da nikada ranije u našem državno-službeničkom sistemu nismo imali obavezu zapošljavanja na određeno vreme putem konkursa, što za krajnji cilj ima profesionalizaciju javne uprave.

Rekla je da je upravo uvođenje određenog broja zaposlenih u sistem bez javnog konkursa prepoznato kao nedostatak, koji je morao biti ispravljen.

Naglasila je da je prvi put predloženo da obaveza zapošljavanja na određeno vreme putem konkursa stupi na snagu 2019. godine, s obzirom da se pretpostavljalo da će do tada biti završena fiskalna konsolidacija onim tempom koji su predlagali državni organi, ali se desio kovid, koji je u značajnoj meri usporio konkursni proces.

Rekla je da izazov predstavlja i znatan broj nepopunjenih radnih mesta iz akta o sistematizaciji zbog većeg broja odliva kadrova u odnosu na priliv, kao i zbog manjeg procenta popunjavanja konkursnog postupka od željenog.

Istakla je da je jedan od razloga za predlaganje odlaganja roka za stupanje na snagu zakonske odredbe o obavezi zapošljavanja na određeno vreme putem konkursa, upravo brzina kojom je potrebno zapošljavati kadrove u brojnim državnim organima.

Naglasila je da se radi i na inoviranom kadrovskom planiranju, što treba da omogući da i zaposleni na određeno vreme budu prepoznati kao potrebni kadrovi u narednom periodu.

Ukazala je na proces uvođenja informacionog sistema koji će voditi Služba za upravljanje kadrovima, a koji nije postojao pre dve godine.

Iznela je stav rukovioca u mnogim državnim organima da bi bilo veoma teško da se 2023. godine uvede obaveza zapošljavanja na određeno vreme putem konkursa, zbog usporenog postupka njegovog sprovođenja i velikog broja kadrova koje na ovaj način treba zaposliti, što može dovesti do onemogućavanja realizacije bitnih projekata usled obaveze da se prekine radni odnos zaposlenima koji rade na tim projektima, ukoliko ne bi bio usvojen predlog za izmenu Zakona o državnim službenicima.

Istakla je da Ministarstvo finansija svake godine uvodi određeni broj zaposlenih u akte o sistematizaciji pojedinih državnih organa, u zavisnosti od finansijskih mogućnosti.

Rekla je da najveći državni organi imaju najobimniji posao u vezi sa sistematizacijom i optimizacijom rada, a ujedno i obavljaju najveći obim najznačajnih poslova u okviru državne uprave.

**Đorđe Pavićević** je rekao da se konkursne procedure, čak i veoma komplikovane kao što su na fakultetima, sprovode i da sigurno ne traju duže nego konkursni postupci u državnoj upravi.

Rekao je da nije primereno da se i dalje KOVID navodi kao razlog za odlaganje roka.

**Nebojša Cakić** je izneo kritike u vezi sa brzinom i načinom zakazivanja sednica više odbora u kratkom periodu, kao i nameri skupštinske većine da dezavuiše rad opozicije.

Ponovo je ukazao na, po njegovom mišljenju, nelogičnost navedenu u obrazloženju Predloga zakona, u kome je navedeno da je usled racionalizacije mreže sudova smanjen broj zaposlenih za 2.200, a onda je utvrđeno da postoji potreba za zapošljavanjem 1.900 ljudi na određeno vreme i izrazio sumnju u opravdanost potrebe za njihovim zapošljavanjem, s obzirom da je broj stanovnika u Srbiji smanjen za preko 500.000, kao i da je smanjen broj predmeta u oblasti pravosuđa, te da je uvođenjem elektronskih sistema u znatnoj meri ubrzan proces rada.

Izneo je stav da sve navedeno ukazuje na želju vladajuće većine da se što veći broj kako rukovodilaca, tako i zaposlenih drži u stanju vršilaca dužnosti.

**Vladimir Đukanović** je u odgovoru pojasnio da se protivi održavanju hitnih sednica, ali da je to mogućnost koju Poslovnik poznaje i da je prethodna vlast uvela u praksu ovakav način zakazivanja sednica, kao i način zapošljavanja koji je upravo bio kritikovan.

**Miodrag Gavrilović** je istakao da se 32 godine bavi politikom i da smatra da bi bilo korektno tačno navesti o kojoj je stranci reč, kada se upućuje kritika nekoj ranijoj vlasti, s obzirom da su neke političke stranke koje su ranije bile na vlasti sada u okaliciji koja čini vladajuću većinu.

Ponovo je zatražio detaljnije pojašnjenje od državnog sekretara zašto se rok za početak primene konkretne zakonske odredbe odlaže baš za dve godine.

Izneo je stav da se i obrazloženje pomoćnika ministra, koja je ukazala na posledice kovida, zbog koga je usporen proces zapošljavanja na određeno vreme putem konkursa, ne može smatrati relevantnim, kao i da su ostali izneti razlozi u obrazloženju opšteg karaktera, te da će takva opravdanja uvek moći da budu pronađena, s obzirom da će se sistem državne administracije razvijati što podrazumeva stalno uvođenje novih ljudi.

**Đorđe Dabić** je pojasnio da je za predstavnika Vlade na sednici Narodne skupštine određen ministar državne uprave i lokalne samouprave Aleksandar Martinović.

Istakao je da se upravo predloženom izmenom preciira datum primene Zakona o državnim službenicima, a to je 1. januar 2025. godine.

**Marijan Rističević** je podsetio na rezultate referenduma koji su upravo pokazali da se vladajuća većina zalaže za nezavisno sudstvo i kao primer nepristrasnosti sudija naveo lični primer, kao verovatno jedinog narodnog poslanika u Evropi koji je okrivljen za govor koji je imao u Narodnoj skupštini, ali s obzirom da postupak nije pravosnažno okončan nije želeo da detaljnije govori o tom slučaju.

Rekao je i da su lica koja su na njega izvršila napad na ulazu u Narodnu skupštinu oslobođena odgovornosti, a da su lica koja su napala Borka Stefanovića osuđena na 10 godina kazne zatvora, što, po njegovom mišljenju, predstavlja još jedan primer nezavisnosti sudija.

**Dragan Jovanović** je istakao da je Srbiji potreban dobar zakon o državnim službenicima i da smatra da je rok za početak primene pojedinih odredaba jasno određen Predlogom zakona koji je na dnevnom redu.

Pojasnio je da je opravdano što su sednice dva odbora sazvane u razmaku od 15 minuta, s obzirom da je reč o rutinskim sednicama, te da je sve što članovi Odbora iz reda opozicije do sada u raspravi iznose kao zamerke uvedeno u skupštinsku praksu pre više od deset godina.

U raspravi koja je vođena u narednih nekoliko minuta i u kojoj je po više puta učestvovalo više članova i zamenika članova Odbora, iznošena su različita iskustva u vezi sa načinom izbora sudija i radom u lokalnim samoupravama u periodu od 2000-te do 2012. godine, kao i o Ustavnim amandmanima, načinom finansiranja političkih stranaka, ličnim iskustvima u pojedinim periodima u prethodnim periodima i različitim vlastima.

Takođe, bilo je govora o različitim koalicijama u prethodnim vremenima i ekonomskim efektima, pozitivnim i negativnim u odnosu na vođenje politike.

**Nebojša Cakić** je ukazao na član 5. Zakona o državnim službenicima kojim je propisano da je državni službenik dužan da postupa u skladu sa Ustavom, zakonom i drugim propisom, prema pravilima struke, nepristrasno i politički neutralno, kao i da ne sme da na radu izražava i zastupa svoja politička uverenja.

Pojasnio je da je u prethodnom izlaganju rekao da se odlaganjem roka primene odredbe Zakona kojom se uvodi obaveza sprovođenja konkursnog postupka za prijem u radni odnos na određeno vreme, namerno stvara situacija u kojoj se državni službenici, a ne sudije, drže stanju pokornosti.

**Dubravka Kralj** je iznela stav da je do sunovrata ugleda sudija došlo usled pravosudne reforme koja je izvršena 2009. godine, ali da je nakon raskida koalicije koja je sprovela reformu i uspostavljanja koalicije sa SNS-om šteta sanirana i veliki broj sudija koje su tokom reforme ostale bez posla vraćene na svoje funkcije.

Naglasila je da su SNS i SPS tokom prethodnog mandata, kada je predsednik Narodne skupštine bio Ivica Dačić, sproveli ustavnu promenu u oblasti pravosuđa, koja je bila neophodna kako bi se učvrstio nezavisan položaj pravosuđa u celini.

Rekla je da je tokom procesa donošenja Akta o promeni Ustava Republike Srbije često razgovarala sa sudijama i tužiocima koji su bili u strahu da će ustavna reforma biti iskorišćena za ponovno otpuštanje sudija i tužilaca, zbog čega su ona i tadašnji narodni poslanik Toma Fila insistirali da se u Akt o premeni Ustava unese član 7. kojim će biti garantovano da će sve sudije koje su na funkciji u trenutku promene Ustava ostati na sudijskim funkcijama i nakon donošenja pravosudnih zakona.

**Đorđe Pavićević** je istakao da nema razloga za odlaganje roka za sprovođenje konkursnog postupka pri zapošljavanju državnih službenika na određeno vreme, a da preciziranje roka koji je 1. januar 2025. godine, ne predstavlja garanciju da će tada stvarno započeti primena relevantne zakonske odredbe, imajući u vidu da je prethodno bio preciziran rok 1. januar 2023. godine kada je trebalo da počne primena ove zakonske odredbe.

**Miodrag Gavrilović** je rekao predsedniku Odbora da je tokom vođenja sednice povredio Poslovnik i to obrazložio time da predsedavajući nije reagovao na, po njegovom mišljenju, neprimerenom obraćanju državnog sekretara i ne davanju konkretnog odgovora na postavljeno pitanje.

Istakao je da su i državni sekretar i državna uprava nešto što se odnosi na sve građane, te da je potrebno da stručno dobije odgovor na postavljeno pitanje.

**Vladimir Gajić** je reagovao na izlaganje Dubravke Kralj i izneo stav da nezavisnost pravosuđa zavisi od ljudi koji su nosioci pravosudnih funkcija na šta uticaj nemaju ni zakoni ni Narodna skupština i kao primer naveo, verovatni propust zakonodavca, da u Ustavni zakon unesu odredbu po kojoj je moguće da Narodna skupština bira i predsednike sudova, već samo sudije koji se prvi put biraju na sudijsku funkciju i javne tužioce.

**Đorđe Komlenski** je izneo stav da se ne može očekivati preciznije obrazloženje od predstavnika Ministarstva državne uprave i lokalne samouprave od onog koje je dato, a to je da državni sistem u ovom trenutku nije u mogućnosti da započne sa primenom konkursnog postupka za zapošljavanje državnih službenika u radni odnos na određeno vreme.

Ukazao je na mogućnost podnošenja amandmana i rekao da bi i sam predložio odlaganje roka za primenu zakonske odredbe do 1. januara 2027. godine.

**Dubravka Kralj** je pojasnila da je o mnogim temama o kojima se sada raspravlja već bilo rasprave na prethodnim sednicama Odbora, kada je i konstatovano da sve zakone koji su na snazi treba primenjivati dok ne budu doneti novi.

**Svetozar Vujačić** je potvrdio izlaganje Dubravke Kralj.

Kako se niko više nije javio za reč, predsednik Odbora je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o izmeni Zakona o državnim službenicima u načelu.

Članovi i zamenici članova Odbora su **većinom glasova** prihvatili navedeni predlog.

**ZAJEDNIČKI NAČELNI PRETRES O TAČKAMA 2. DO 7. -** Razmatranje Predloga zakona o potvrđivanju Ugovora o izručenju između Republike Srbije i Ujedinjenih Arapskih Emirata, koji je podnela Vlada (broj 011-2663/22 od 2. decembra 2022. godine), u načelu; Razmatranje Predloga zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata**,** koji je podnela Vlada (broj 011-2662/22 od 2. decembra 2022. godine), u načelu; Razmatranje Predloga zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata**,** koji je podnela Vlada (broj 011-2661/22 od 2. decembra 2022. godine), u načelu; Razmatranje Predloga zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata, koji je podnela Vlada (broj 011-2660/22 od 2. decembra 2022. godine), u načelu; Razmatranje Predloga zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima, koji je podnela Vlada (broj 011-2659/22 od 2. decembra 2022. godine), u načelu; Razmatranje Predloga zakona o potvrđivanju Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza, koji je podnela Vlada (broj 011-2658/22 od 2. decembra 2022. godine), u načelu.

Predsednik je otvorio zajednički načelni pretres u vezi sa ovim tačkama dnevnog reda i reč dao Vladimiru Vinšu, pomoćniku ministra pravde.

**Vladimir Vinš** predstavio je šest međunarodnih ugovora koje je Vlada predložila da budu potvrđeni.

Naglasio je da ugovori između Republike Srbije i Ujedinjenih Arapskih Emirata predstavljaju bilateralne ugovore kojima se reguliše saradnja u građanskim i krivičnim stvarima, a koji do sada nisu postojali.

Rekao je da se odnosi između ove dve države mogu okarakterisati kao prijateljski, bez otvorenih pitanja i uz obostrano uvažavanje u svakom smislu, te je s tim u vezi postojao interes Republike Srbije da detaljnije reguliše odnose sa Ujedinjenim Arapskim Emiratima, koji će se u budućnosti uspešno razvijati i zahvaljujući ovim ugovorima.

Ukazao je da je reč o četiri međunarodna ugovora i to: Ugovor o izručenju između Republike Srbije i Ujedinjenih Arapskih Emirata, Ugovor o transferu osuđenih lica između Republike Srbije i Ujedinjenih Arapskih Emirata**,** Ugovor o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata**,** Ugovor o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata.

U nastavku izlaganja je ukratko objasnio sadržinu i benefite svakog pojedinačnog ugovora.

Istakao je da do sada nije postojao Ugovor između Republike Srbije i Federativne Republike Brazil o pravnoj pomoći u građanskim stvarima, te da će potvrđivanjem ovog ugovora biti omogućeno unapređenje odnosa između dve države koje se intezivira, naročito između pravnih lica koja sve češće ostvaruju međusobne kontakte, što zahteva efikasnu pravnu saradnju državnih organa dve države.

Rekao je da se ovim ugovorom olakšava i ubrzava pravni saobraćaj između Brazila i Srbije i garantuje se pravna sigurnost fizičkih i pravnih lica jedne države na teritoriji druge.

Izlaganje je završio navodeći oblasti koje se regulišu prihvatanjem Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Miodrag Gavrilović, Vladimir Vinš i Đorđe Pavićević.

**Miodrag Gavrilović** je pohvalio izlaganje gospodina Vinša i zamolio pojašnjenje u vezi sa pitanjem izručenja lica, odnosno koje su garancije da neće biti izvršena smrtna kazna.

**Vladimir Vinš** je pojasnio da se prilikom bilo kog izručenja prethodno zahtevaju procesne garancije, te da se ne odobrava izručenje lica zemlji koja ne garantuje da smrtna kazna neće biti izvršena.

**Đorđe Pavićević** je zatražio pojašnjenje u vezi sa članom 4. tačka 5. Ugovora o izručenju između Republike Srbije i Ujedinjenih Arapskih Emirata, gde se navode razlozi za odbijanje i izuzeće od izručenja.

Kako se niko više nije javio za reč, predsednik Odbora je zaključio raspravu, nakon čega se pristupilo glasanju.

**DRUGA TAČKA - Razmatranje Predloga zakona o potvrđivanju Ugovora o izručenju između Republike Srbije i Ujedinjenih Arapskih Emirata, koji je podnela Vlada (broj 011-2663/22 od 2. decembra 2022. godine), u načelu.**

Predsednik Odbora je predložio da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o potvrđivanju Ugovora o izručenju između Republike Srbije i Ujedinjenih Arapskih Emirata,u načelu.

Članovi i zamenici članova Odbora su **većinom glasov**a prihvatili navedeni predlog.

**TREĆA TAČKA - Razmatranje Predloga zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata, koji je podnela Vlada (broj 011-2662/22 od 2. decembra 2022. godine), u načelu.**

Predsednik Odbora je predložio da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata,u načelu.

Članovi i zamenici članova Odbora su **većinom glasova** prihvatili navedeni predlog.

**ČETVRTA TAČKA – Razmatranje Predloga zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata, koji je podnela Vlada (broj 011-2661/22 od 2. decembra 2022. godine), u načelu.**

Predsednik Odbora je predložio da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata,u načelu.

Članovi i zamenici članova Odbora su **većinom glasova** prihvatili navedeni predlog.

**PETA TAČKA – Razmatranje Predloga zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata, koji je podnela Vlada (broj 011-2660/22 od 2. decembra 2022. godine), u načelu.**

Predsednik Odbora je predložio da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata,u načelu.

Članovi i zamenici članova Odbora su **većinom glasova** prihvatili navedeni predlog.

**ŠESTA TAČKA – Razmatranje Predloga zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima, koji je podnela Vlada (broj 011-2659/22 od 2. decembra 2022. godine), u načelu.**

Predsednik Odbora je predložio da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima,u načelu.

Članovi i zamenici članova Odbora su **jednoglasno** prihvatili navedeni predlog.

**SEDMA TAČKA - Razmatranje Predloga zakona o potvrđivanju Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza, koji je podnela Vlada (broj 011-2658/22 od 2. decembra 2022. godine), u načelu.**

Predsednik Odbora je predložio da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o potvrđivanju Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza, u načelu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine po svim tačkama bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedeni predlog.

Sednica je završena u 9,00 časova.

SEKRETAR PREDSEDNIK

Sanja Pecelj Vladimir Đukanović